WTI พุ่ง 3% รับอุปสงค์เพิ่มหลังดอลลาร์อ่อนค่าทำ “น้ำมัน” ถูกลง
WTI พุ่ง 3% รับอุปสงค์เพิ่มหลังดอลลาร์อ่อนค่าทำ “น้ำมัน” ถูกลง
24 ธ.ค. 2563

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นเกือบ 3% ในวันนี้ หลังจากสหรัฐเปิดเผยสต็อกน้ำมันดิบลดลงในสัปดาห์ที่แล้ว ซึ่งบ่งชี้อุปสงค์ที่เพิ่มขึ้นในตลาด
นอกจากนี้ ราคาน้ำมันยังได้รับแรงหนุนจากการอ่อนค่าของดอลลาร์ ซึ่งทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
โดยณ เวลา 00.15 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนม.ค. ซึ่งมีการซื้อขายที่ตลาด NYMEX เพิ่มขึ้น 1.39 ดอลลาร์ หรือ 2.96% สู่ระดับ 48.41 ดอลลาร์/บาร์เรล
ด้านสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 562,000 บาร์เรลในสัปดาห์ที่แล้ว
ขณะที่ EIA ยังเปิดเผยว่า สต็อกน้ำมันเบนซินลดลง 1.1 ล้านบาร์เรล
นอกจากนี้ สต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล ลดลง 2.3 ล้านบาร์เรล
อย่างไรก็ดี ราคาน้ำมันถูกกดดันจากความวิตกที่ว่า การกลายพันธุ์ของไวรัสโควิด-19 ในอังกฤษ และการใช้มาตรการล็อกดาวน์ อาจส่งผลกระทบต่อเศรษฐกิจ และความต้องการใช้น้ำมัน
ทั้งนี้ หลายประเทศทั่วโลกพากันระงับเที่ยวบินจากอังกฤษ หลังพบว่าเชื้อไวรัสโควิด-19 มีการกลายพันธุ์ ซึ่งทำให้มีการแพร่เชื้อรวดเร็วกว่าเดิมถึง 70%